Document ID: 32012D0762

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 6ης Δεκεμβρίου 2012
για την τροποποίηση της απόφασης 2009/821/ΕΚ όσον αφορά τους καταλόγους συνοριακών σταθμών ελέγχου και κτηνιατρικών μονάδων στο Traces
[κοινοποιηθείσα υπό τον αριθμό C(2012) 8889]
(Κείμενο που παρουσιάζει ενδιαφέρον για τον ΕΟΧ)
(2012/762/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 20 παράγραφοι 1 και 3,
Έχοντας υπόψη την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προελεύσεως τρίτων χωρών που εισάγονται στην Κοινότητα και περί τροποποιήσεως των οδηγιών 89/662/ΕΟΚ, 90/425/ΕΟΚ και 90/675/ΕΟΚ (2), και ιδίως το άρθρο 6 παράγραφος 4 δεύτερο εδάφιο δεύτερη περίοδος,
Έχοντας υπόψη την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (3), και ιδίως το άρθρο 6 παράγραφος 2,
Εκτιμώντας τα ακόλουθα:
(1)
Με την απόφαση 2009/821/ΕΚ της Επιτροπής, της 28ης Σεπτεμβρίου 2009, για την κατάρτιση καταλόγου εγκεκριμένων συνοριακών σταθμών ελέγχου, τη θέσπιση ορισμένων κανόνων σχετικά με τους ελέγχους που διενεργούνται από τους εμπειρογνώμονες κτηνιάτρους της Επιτροπής και τη θέσπιση των κτηνιατρικών μονάδων στο TRACES (4) θεσπίζεται κατάλογος συνοριακών σταθμών ελέγχου, που εγκρίνονται σύμφωνα με τις οδηγίες 91/496/ΕΟΚ και 97/78/ΕΚ. Ο κατάλογος αυτός περιέχεται στο παράρτημα I της εν λόγω απόφασης.
(2)
Η σημείωση 15 στις ειδικές παρατηρήσεις του παραρτήματος I της απόφασης 2009/821/ΕΚ αναφέρεται στην ισχύ της προσωρινής έγκρισης του συνοριακού σταθμού ελέγχου στον λιμένα της Μασσαλίας έως ότου ολοκληρωθούν οι εργασίες για την αναβάθμιση των εγκαταστάσεων ώστε αυτές να συμμορφώνονται πλήρως με τις απαιτήσεις που καθορίζονται στη νομοθεσία της Ένωσης. Η προσωρινή έγκριση ίσχυε ως την 1η Ιουλίου 2012. Η Γαλλία ενημέρωσε την Επιτροπή ότι οι εργασίες περατώθηκαν και ότι το κέντρο επιθεώρησης Hangar 23 λειτουργεί από την 1η Ιουλίου 2012. Η σημείωση 15 των ειδικών παρατηρήσεων στο παράρτημα I της απόφασης 2009/821/ΕΚ θα πρέπει συνεπώς να διαγραφεί, και η εγγραφή σχετικά με τον συνοριακό σταθμό ελέγχου στον λιμένα της Μασσαλίας θα πρέπει να τροποποιηθεί αναλόγως. Για λόγους ασφάλειας δικαίου, οι εν λόγω τροποποιήσεις θα πρέπει να ισχύουν αναδρομικά.
(3)
Κατόπιν κοινοποίησης από τη Δανία, την Ισπανία, τη Γαλλία, την Ιταλία, τη Σλοβακία και το Ηνωμένο Βασίλειο, οι εγγραφές για τους συνοριακούς σταθμούς ελέγχου στα εν λόγω κράτη μέλη θα πρέπει να τροποποιηθούν στον κατάλογο που παρατίθεται στο παράρτημα I της απόφασης 2009/821/ΕΚ.
(4)
Η Γερμανία κοινοποίησε ότι ο συνοριακός σταθμός ελέγχου στον αερολιμένα της Στουτγάρδης θα πρέπει να διαγραφεί από τον κατάλογο εγγραφών για το εν λόγω κράτος μέλος. Ο κατάλογος εγγραφών για το εν λόγω κράτος μέλος όπως παρατίθεται στο παράρτημα I της απόφασης 2009/821/ΕΚ θα πρέπει, επομένως, να τροποποιηθεί αναλόγως.
(5)
Η υπηρεσία εσωτερικού ελέγχου της Επιτροπής (η πρώην επονομαζόμενη υπηρεσία επιθεώρησης της Επιτροπής), το Γραφείο Τροφίμων και Κτηνιατρικών Θεμάτων, διενήργησε έλεγχο στην Ισπανία και κατόπιν αυτού απηύθυνε ορισμένες συστάσεις προς το εν λόγω κράτος μέλος. Η Ισπανία κοινοποίησε ότι θα πρέπει να ανασταλεί προσωρινά η λειτουργία του κέντρου επιθεώρησης «Laxe» στον συνοριακό σταθμό ελέγχου στον λιμένα A Coruña-Laxe, του συνοριακού σταθμού ελέγχου στους αερολιμένες των πόλεων Ciudad Real και Σεβίλλη, του κέντρου επιθεώρησης «Puerto Exterior» στον συνοριακό σταθμό ελέγχου στην Huelva και του κέντρου επιθεώρησης «Protea Productos del Mar» στον συνοριακό σταθμό ελέγχου στον λιμένα Marín. Οι εγγραφές για τους εν λόγω συνοριακούς σταθμούς ελέγχου όπως παρατίθενται στο παράρτημα I της απόφασης 2009/821/ΕΚ θα πρέπει, επομένως, να τροποποιηθούν αναλόγως.
(6)
Η Ιταλία κοινοποίησε ότι ο συνοριακός σταθμός ελέγχου στον αερολιμένα της Αγκόνας θα πρέπει να διαγραφεί από τον κατάλογο εγγραφών για το εν λόγω κράτος μέλος. Ο κατάλογος εγγραφών για το εν λόγω κράτος μέλος όπως παρατίθεται στο παράρτημα I της απόφασης 2009/821/ΕΚ θα πρέπει, επομένως, να τροποποιηθεί αναλόγως.
(7)
Κατόπιν κοινοποίησης από τη Λετονία, η προσωρινή αναστολή λειτουργίας του συνοριακού σταθμού ελέγχου στο Patarnieki θα πρέπει να αρθεί, και η σχετική εγγραφή για το εν λόγω κράτος μέλος όπως παρατίθεται στο παράρτημα I της απόφασης 2009/821/ΕΚ θα πρέπει, συνεπώς, να τροποποιηθεί αναλόγως.
(8)
Στο παράρτημα II της απόφασης 2009/821/ΕΚ καθορίζεται ο κατάλογος των κεντρικών μονάδων, των περιφερειακών μονάδων και των τοπικών μονάδων στο ενοποιημένο μηχανογραφικό κτηνιατρικό σύστημα (Traces).
(9)
Κατόπιν κοινοποιήσεων από τη Γερμανία και την Ιταλία, θα πρέπει να πραγματοποιηθούν ορισμένες αλλαγές στον κατάλογο των περιφερειακών και των τοπικών μονάδων στο Traces για τα εν λόγω κράτη μέλη, που παρατίθεται στο παράρτημα II της απόφασης 2009/821/ΕΚ.
(10)
Κατά συνέπεια, η απόφαση 2009/821/ΕΚ θα πρέπει να τροποποιηθεί αναλόγως.
(11)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα παραρτήματα I και II της απόφασης 2009/821/ΕΚ τροποποιούνται σύμφωνα με το παράρτημα της παρούσας απόφασης.
Άρθρο 2
Οι τροποποιήσεις που αναφέρονται στο σημείο 1 στοιχείο α) και στο σημείο 1 στοιχείο ε) ii) του παραρτήματος εφαρμόζονται από την 1η Ιουλίου 2012.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 6 Δεκεμβρίου 2012.

Labels: 3
17
15
6